Hvis den danske regering havde forventet klapsalver for det udkast til en kommende ’København-erklæring’ fra Europarådet, som den for nylig offentliggjorde, må den skrue forventningerne ned.

Nabolande, udenlandske eksperter samt en stribe internationale organisationer har kritiske bemærkninger til udkastet, som regeringen meget gerne ser vedtaget med pomp og pragt i slutningen af det danske formandskab for Europarådet i foråret.

Det svenske udenrigsministerium har eksempelvis sendt en lang række konkrete ændringsforslag, som Politiken har set. Sammenfattende skriver svenskerne om Danmarks udkast, at de ser en »risiko for, at teksten kan blive læst som en ubegrundet kritik af domstolen (Den Europæiske Menneskerettighedsdomstol, red.), og at den vil kunne bruges på måder, der risikerer at undergrave konventionssystemet samt domstolens myndighed og uafhængighed«.